Il-Kunsill Lokali tal-Mellieħa se jkun qiegħed jorganizza l-attività annwali Milied Mellieħi bejn il-Ħamis 8 ta' Diċembru 2016 u t-Tlieta 13 ta' Diċembru 2016. Il-qofol ta' din l-attività se tkun qegħda tittella' f'Misraħ iż-Żjara tal-Papa Ġwanni Pawlu II mis-19.30 'il quddiem, u qegħda tittella' bl-appoġġ tal-Awtorità Maltija għat-Turiżmu u l-komunità kummerċjali Melleħija. Il-ftuħ ta' din l-attività se jsir fil-Knisja Parrokkjali tal-Manikata, fejn il-Ħamis 8 ta' Diċembru 2016 se jittella kunċert mill-Joy Gospel Singers flimkien mal-Kor tat-tfal tal-Manikata. Dan il-kunċert se jservi wkoll bħala l-inawgurazzjoni uffiċċjali ta' proġett ieħor kofinanzjat mill-Unjoni Ewropea. Għal darba oħra l-Kunsill Lokali tal-Mellieħa kompla saħħaħ il-kredenzjali tiegħu fuq livell Ewropew wara li kiseb €150,000 mill-Unjoni Ewropea sabiex ikun il-lead partner fi proġett imqassam fuq ħames konferenzi fi żmien ta' sena u nofs li se jkun qed jitratta n-negozji żgħar fil-qalba tal-Ekonomija Ewropea. Mill-għada l-Ġimgħa 9 ta' Diċembru 2016 sat-Tnejn 12 ta' Diċembru 2016 l-attivitajiet jittellgħu f'Misraħ iż-Żjara tal-Papa Ġwanni Pawlu II. F'dan il-Misraħ se jintrama villaġġ ħelu tal-Milied li matul dawn il-jiem, bis-sehem ta' diversi għaqdiet Melleħin, se jkun qed jinbiegħu prodotti tipiċi Maltin u anke dawk marbutin ma' żmien il-Milied. Dan il-villaġġ jiftaħ mis-19.00 'il quddiem u matul dawn l-iljieli se jkun offrut programm varjat mill-aqwa talent lokali u anke internazzjonali. Il-Ġimgħa 9 ta' Diċembru 2016 se jieħdu sehem l-Għaqda Korali u Orkestrali Maria Bambina, is-Societa Filarmonica La Vittoria, Malcolm & Band u jagħlqu s-serata The Red Hackled Pipe Band. Is-Sibt 10 ta' Diċembru se tittella serata oħra varjata fejn se jieħdu sehem l-iskola taż-żfin Artemocion, l-Għaqda Mużikali Imperial u l-Band JAMM flimkien ma' diversi kantanti lokali. Il-Ħadd 11 ta' Diċembru 2016 se tittella serata b'diversi parteċipanti lokali, u jagħlaq is-serata l-kor tant popolari Animae Gospel Choir, fil-waqt illi t-Tnejn 12 ta' Diċembru 2016 se jieħdu sehem f'din l-aħħar serata l-Big Friends Guggen Musik, l-iskola taż-żdin Street Elements u fl-aħħar iżda żgur mhux l-inqas Brooke & Band. Ma' dawn il-parteċipanti jingħaqda parteċipanti oħrajn internazzjonali. Il-Kunsill Lokali tal-Mellieħa ħaseb ukoll sabiex it-Tnejn 12 ta' Diċembru 2016 fid-09.30 jorganizza festin għall-anzjani kollha f'Dar il-Madonna tal-Mellieħa. Ma jonqosx il-festin tant mistenni għat-tfal kollha mill-Mellieħa u mill-Manikata li se jkun organizzat nhar it-Tlieta 13 ta' Diċembru 2016 fis-14.00 fis-sala tal-Iskola Primarja Maria Regina tal-Mellieħa. Dawk it-tfal kollha nteressati li jattendu huma mħeġġa jinkitbu fl-uffiċċju tal-Kunsill Lokali tal-Mellieħa. L-attrazzjonijiet ivarjaw minn kant għal żfin, esebizzjonijiet ta' arti, krafts u wirja tal-presepji, bejgħ ta' kotba, area tat-tfal, u bejgħ ta' prodotti lokali, flimkien ma' presepju ħaj mit-tfal għat-tfal. Ma jonqosx ukoll il-bejgħ ta' ikel u xorb varjat mid-diversi għaqdiet Melleħin li se jkunu qegħdin jagħtu sehemhom waqt din l-attività. Kulħadd hu mħeġġeġ jattendi għal din l-attività annwali Nataleska organizzata mill-Kunsill Lokali tal-Mellieħa bl-appoġġ tal-komunità Melleħija.